b'\n_START_ARTICLE_\nAbu Ghraibin vankilan kidutusskandaali\n_START_PARAGRAPH_\nAbu Ghraibin vankilan kidutusskandaali paljastui huhtikuussa 2004 60 Minutes II -ohjelman julkaistua yhdysvaltalaisten sotilasvanginvartijoiden ottamia valokuvia vankien pahoinpitelyist\xc3\xa4 ja kidutuksista irakilaisessa, nyky\xc3\xa4\xc3\xa4n Bagdadin maakuntaan kuuluvan Abu Ghraibin piirikunnan vankilassa. Vankilaan teljettyj\xc3\xa4 vankeja oli kidutettu esimiesten m\xc3\xa4\xc3\xa4r\xc3\xa4yksest\xc3\xa4 tai oma-aloitteisesti. Tapahtumista levisi my\xc3\xb6s internetiss\xc3\xa4 valokuvia, ja se aiheutti maailmanlaajuisen kohun.\n_START_SECTION_\nAbu Ghraibin vankila\n_START_PARAGRAPH_\nAbu Ghraibin vankila sijaitsee Irakissa 32 kilometri\xc3\xa4 l\xc3\xa4nteen Bagdadista. Vankilakompleksin rakensi brittil\xc3\xa4inen urakoitsija 1960-luvulla, se on pinta-alaltaan 1,15 neli\xc3\xb6kilometri\xc3\xa4. Vankilassa s\xc3\xa4ilytettiin Saddam Husseinin valtakautena tuhansia poliittisia vankeja, ja siell\xc3\xa4 on teloitettu jopa 4\xc2\xa0000 vankia pelk\xc3\xa4st\xc3\xa4\xc3\xa4n vuonna 1984. Saddamin kaudella vankilassa oli 40\xc2\xa0000\xe2\x80\x9360\xc2\xa0000 vankia._NEWLINE_Liittouman joukkojen otettua Irakin haltuunsa vankilan nimi muutettiin Baghdad Central Confinement Facilityksi (BCCF). Liittouman johdolla vankilassa pidettiin 7\xc2\xa0000 vankia, osa vastarintataistelijoita, osa rikollisia ja osa ilman syytteit\xc3\xa4. Vankilaa valvoi yksi sotilaspoliisipataljoona._NEWLINE_Vankila suljettiin elokuussa 2006 ja tyhj\xc3\xa4 vankilarakennus luovutettiin irakilaisille. Se nimettiin uudelleen Bagdadin keskusvankilaksi ja otettiin k\xc3\xa4ytt\xc3\xb6\xc3\xb6n vuonna 2009. Uusittuun vankilaan mahtuu 13\xc2\xa0000\xe2\x80\x9314\xc2\xa0000 vankia.\n_START_SECTION_\nVankien kohtelu\n_START_PARAGRAPH_\nTammikuussa 2004 Yhdysvaltain asevoimien sotilaspoliisi kersantti Joseph Darby sai haltuunsa CD-ROM:in jolle oli tallennettu valokuvia vankien kidutuksista. H\xc3\xa4n ilmoitti kuvista esimiehilleen, jolloin liittouman komentaja kenraaliluutnantti Ricardo Sanchez m\xc3\xa4\xc3\xa4r\xc3\xa4si asiasta tutkinnan. Kenraalimajuri Antonio Taguba luovutti 4. huhtikuuta 53-sivuisen raportin, joka m\xc3\xa4\xc3\xa4r\xc3\xa4ttiin salaiseksi._NEWLINE_Taguban raportin valmistuessa 17 sotilasta, mukaan lukien laitoksen aiempi johtaja, prikaatikenraali Janis Karpinski vapautettiin palveluksesta. Taguba nimesi my\xc3\xb6s muita, mutta skandaalin tultua julki osa nimetyist\xc3\xa4 oli edelleen t\xc3\xb6iss\xc3\xa4 vankilassa._NEWLINE_Tapaus sai kansainv\xc3\xa4list\xc3\xa4 huomiota 60 Minutes II -ajankohtaisohjelman julkaistua vankilasta otettuja valokuvia. Valokuvista tunnistettiin ainakin korpraali Lynndie England ja spesialisti Charles Graner. Valokuvia julkaistiin tiedotusv\xc3\xa4lineiss\xc3\xa4 ymp\xc3\xa4ri maailman. Vankilan vankeja oli kuvattu h\xc3\xa4pe\xc3\xa4llisiss\xc3\xa4 tilanteissa, ja toisinaan kuvissa esiintyi hymyilevi\xc3\xa4 sotilaita._NEWLINE_Yhdysvaltalainen kirjailija Susan Sontag on analysoinut n\xc3\xa4iden kuvien voimaa esseess\xc3\xa4 Muiden kidutusta katsellen (Kulttuurivihkot 4-5/2004 s. 33-39).\n_START_SECTION_\nKuvat\n_START_PARAGRAPH_\nKeskeinen osa v\xc3\xa4\xc3\xa4rink\xc3\xa4yt\xc3\xb6ksi\xc3\xa4 oli n\xc3\xb6yryytt\xc3\xa4vien kuvien ottaminen kidutuksen uhreista. Kidutusskandaalin aiheuttaneet kuvat ovat levinneet laajalle niin perinteisess\xc3\xa4 mediassa kuin Internetiss\xc3\xa4kin. Alla er\xc3\xa4it\xc3\xa4 kuvia tapahtumista.'